Komisijos reglamentas (EB) Nr. 597/2004
2004 m. kovo 30 d.
nukrypstantis ir iš dalies keičiantis Reglamento (EB) Nr. 174/1999 nuostatas dėl pieno miltelių, eksportuojamų į Dominikos Respubliką, eksporto licencijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1], ypač į jo 30 straipsnio 1 dalį,
kadangi:
(1) 1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų [2] 20a straipsnyje nustatytos pieno miltelių eksporto į Dominikos Respubliką kvotos pagal tarp Europos bendrijos ir Dominikos Respublikos sudarytą ir Tarybos sprendimu 95/468/EB [3] patvirtintą susitarimo memorandumą administravimo taisyklės.
(2) Siekiant įgalinti Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos ūkio subjektus prašyti eksporto licencijų pagal eksporto į Dominikos Respubliką kvotą laikotarpiui nuo 2004 m. liepos 1 d. iki 2005 m. birželio 30 d., reikėtų atidėti taikymo laikotarpį.
(3) Siekiant užtikrinti tikslesnį eksportuotų produktų patikrinimą ir sumažinti perpardavinėjimo riziką, pagal Reglamento (EB) Nr. 174/1999 20a straipsnio 12 dalį išduotos eksporto licencijos turėtų galioti tik tiems produktų kodams, kuriems jos yra išduotos. Todėl 5 straipsnio 2 ir 3 dalyse numatytos išimtys neturėtų būti daugiau taikomos licencijoms, išduotoms nuo kitų kvotos metų.
(4) Todėl atitinkamai reikėtų iš dalies pakeisti Reglamentą (EB) Nr. 174/1999.
(5) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 147/1999 20a straipsnio 7 dalies, laikotarpiu nuo 2004 m. liepos 1 d. iki 2005 m. birželio 30 d. licencijos paraiškos paduodamos 2004 m. gegužės 10-15 dienomis.
2 straipsnis
Reglamento (EB) Nr. 174/1999 20a straipsnio 17 dalis pakeičiama taip:
"17. Taikomas 1 skyrius, išskyrus 5 straipsnio 2 ir 3 dalis bei 6, 9 ir 10 straipsnius."
3 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Tačiau 2 straipsnis taikomas tik nuo 2004 m. sausio 1 d. išduotoms eksporto licencijoms.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 30 d.